CELEX: 32011R0315
Language: el
Date: 2011-03-30 00:00:00
Title: Κανονισμός (ΕΕ) αριθ. 315/2011 της Επιτροπής, της 30ής Μαρτίου 2011 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

1.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 86/59
            
         ΚΑΝΟΝΙΣΜΌΣ (ΕΕ) αριθ. 315/2011 ΤΗΣ ΕΠΙΤΡΟΠΉΣ
   της 30ής Μαρτίου 2011
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη Συνδυασμένη Ονοματολογία η οποία όμως δεν συμμορφούται με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Η δεσμευτική δασμολογική πληροφορία, που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαρτίου 2011.
      
         
            Για την Επιτροπή, εξ ονόματος του Προέδρου,
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Ηλεκτρομηχανικό μηχάνημα (αποκαλούμενο «δονούμενη τράπεζα»), το οποίο περιλαμβάνει χαλύβδινο πλατύβαθρο (πλατφόρμα) και κεντρική στήλη εφοδιασμένη με λαβή και πίνακα ελέγχου. Οι διαστάσεις του μηχανήματος είναι 80 × 80 × 120 cm και το βάρος του 34 kg.
                  Ο πίνακας ελέγχου διαθέτει πληκτρολόγιο και πλήκτρα για την εκκίνηση, την επανάληψη ή τη διακοπή των κωδικευμένων προγραμμάτων εκγύμνασης.
                  Το πλατύβαθρο κινείται από ηλεκτροκινητήρα, ο οποίος προκαλεί την ταλάντωσή του από τη μια πλευρά προς την άλλη σε σχέση με την κεντρική στήλη, αναπαράγοντας κινήσεις παρόμοιες με ταχεία βάδιση. Η κίνηση ταλάντωσης μεταδίδεται στο πόδι του προσώπου που στέκεται στο πλατύβαθρο (και στη συνέχεια προς τα άνω, στους μυς) με συχνότητα μεταξύ 30 Hz και 50 Hz.
                  Το μηχάνημα ενεργεί ως διεγέρτης για μυϊκή συστολή και χρησιμοποιείται, παραδείγματος χάρη, στην ιατρική, τη φυσικοθεραπεία και τη διατήρηση ευεξίας.
               
               
                  8479 89 97
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8479, 8479 89 και 8479 89 97.
                  Η κατάταξη στις συσκευές μηχανοθεραπείας στην κλάση 9019 αποκλείεται, εφόσον το μηχάνημα δεν χρησιμοποιείται για τη θεραπεία αρθρώσεων ή μυών υπό ιατρική παρακολούθηση [βλέπε επίσης τις επεξηγηματικές σημειώσεις του εναρμονισμένου συστήματος (ΕΣΕΣ) στην κλάση 9019, (Ι)].
                  Η κατάταξη στις συσκευές μάλαξης (μασάζ) στην κλάση 9019 επίσης αποκλείεται, εφόσον ο κύριος σκοπός του μηχανήματος είναι η διέγερση όλων των μυών του σώματος έτσι ώστε να συσπώνται κατά τρόπο φυσικό (βλέπε επίσης τις ΕΣΕΣ στην κλάση 9019, (ΙΙ)).
                  Η κατάταξη στα είδη και το υλικό γενικώς για τη φυσική αγωγή στην κλάση 9506 αποκλείεται, εφόσον το μηχάνημα δεν προορίζεται για φυσική αγωγή (βλέπε και τη σημείωση II των ΕΣΕΣ στην κλάση 9506).
                  Δεδομένου ότι το μηχάνημα λειτουργεί ως διεγέρτης μυών με μηχανικά μέσα, πρέπει να καταταχθεί στον κωδικό ΣΟ 8479 89 97 ως μηχάνημα ή μηχανική συσκευή με ιδιαίτερη λειτουργία. που δεν κατονομάζεται ή περιλαμβάνεται αλλού.